# 05.07.2019**Høye forventninger til Norges triatlonlandslag i VM-runden i Hamburg**

**Sportssjefen i Norges Triatlonforbund har gått høyt ut og spådd norsk seier i VM-runden som går lørdag 6. juli kl 16.30 i Hamburg. Også Gustav Iden fra Bergen er offensiv og tror han kan være med på å kjempe om seieren. Kristian Blummenfelt og Casper Stornes er mer avmålte i sin kommunikasjon før løpet, men innrømmer å være i bra form.**

VM-runden i Hamburg er en sprint; 750 m svøm, 20 km sykling og 5 km løp. I den flate løypa er det forventet at de fleste deltakerne samler seg på syklingen inn i ett stort felt, slik som i fjor. Dermed er det løpingen som gjelder.

***«Det blir den raskeste løperen som vinner»,*** forklarer Iden, **«og jeg tror jeg kan være en av de som er helt i toppen. Det avhenger selvsagt av dagsformen – det er mange sterke løpere i feltet.»**

Av konkurrenter som han forventer å kjempe med om seieren inkluderer han Mario Mola fra Spania, Vincent Luis fra Frankrike, Alex Yee fra Storbritannia og lagkameraten Kristian Blummenfelt.

Kristian Blummenfelt har ikke helt klart å vise samme form i år som i fjor og året før, men mener at formen er på vei til nær der han var da han hauset inn pallplass etter pallplass. **«Jeg tror på et godt løp og skal gjøre mitt beste»**, forsikrer han. Blummenfelt tilføyer enda noen navn blant vinnerkandidatene: Fernando Alarza og Javier Gomez fra Spania, Dorian Coninx fra Frankrike, Jake Birtwhistle fra Australia og Tyler Mislawchuk fra Canada.

***«Det er 8 – 10 utøvere som kan løpe 5 km under 15 minutter på denne traseen, så det er dagsformen som vil avgjøre. Men vi hadde en god fartsøkt i går – den kunne ikke vært bedre. Og vi er offensive»***sier sportssjef Arild Tveiten.

Blummenfelt ble nummer fem i Montreal. Både Stornes og Iden ble hindret fra å kjempe om de ypperste plasseringene der etter at de måtte hoppe av og fikse hver sin sykkel i løpet av konkurransen. De bedyrer at de har fått fikset syklene før helgens løp. Stornes tilføyer at veibanen i Montreal var veldig dårlig og uhellene skjedde i den forbindelse. I Hamburg er asfalt og brostein i god stand. Også han forteller at formen stadig blir bedre*.* ***«Jeg har ikke følt at det har løsnet helt i år, men nå kjenner jeg at det er i ferd med å skje*»**, sier han.

Konkurransen vises live på TV2 fra kl 16.30.